Document ID: 31982D0755

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 2ας Ιουνίου 1982
περί τροποποιήσεως της αποφάσεως 71/57/Ευρατόμ περί αναδιοργανώσεως του Κοινού Κέντρου Ερευνών (ΚΚΕ)
(82/755/Ευρατόμ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Κοινότητας Ατομικής Ενεργείας, και ιδίως το άρθρο 8,
τη συνθήκη περί ιδρύσεως ενιαίου Συμβουλίου και ενιαίας Επιτροπής των Ευρωπαϊκών Κοινοτήτων, και ιδίως το άρθρο 16,
Εκτιμώντας:
ότι η Επιτροπή εξέδωσε την απόφαση 71/57/Ευρατόμ περί αναδιοργανώσεως του Κοινού Κέντρου Ερευνών (CCR) (1), όπως τροποποιήθηκε τελευταία με την απόφαση 75/241/Ευρατόμ (2)·
ότι η Επιτροπή δημιούργησε στις 15 Ιουλίου 1981 τη Γενική Διεύθυνση Επιστημών, Έρευνας και Αναπτύξεως, που ενοποιεί το Κοινό Κέντρο Ερευνών και έχει στόχο μια νέα στρατηγική στον τομέα της έρευνας και αναπτύξεως·
ότι η νέα οργάνωση των υπηρεσιών της Επιτροπής στο χώρο των επιστημών, της έρευνας και της αναπτύξεως δε θίγει ούτε τον προϋπολογισμό λειτουργίας του Κοινού Κέντρου Ερευνών, ούτε την ευκαμψία που είναι απαραίτητη για τη σωστή πραγματοποίηση της έρευνας·
ΑΠΟΦΑΣΙΖΕΙ:
Άρθρο 1
Η απόφαση 71/57/Ευρατόμ τροποποιείται ως εξής:
α) Το άρθρο 1 αντικαθίσταται από το ακόλουθο κείμενο:
«Άρθρο 1
Στα πλαίσια της Γενικής Διευθύνσεως Επιστημών, Έρευνας και Αναπτύξεως, το Κοινό Κέντρο Ερευνών (ΚΚΕ) αποτελείται από τις εγκαταστάσεις που έχει δημιουργήσει η Επιτροπή για να εξασφαλιστεί η εκτέλεση των προγραμμάτων έρευνας και εκπαιδεύσεως της Κοινότητας, καθώς και η εκτέλεση των απαραίτητων για τη λειτουργία των υπηρεσιών».
β) Το άρθρο 2 αντικαθίσταται από το ακόλουθο κείμενο:
«Άρθρο 2
Τα όργανα του ΚΚΕ είναι:
- ο γενικός διευθυντής που εκτελεί συγχρόνως καθήκοντα αναπληρωτού γενικού διευθυντού στη Γενική Διεύθυνση Επιστημών, Έρευνας και Αναπτύξεως,
- η Επιτροπή Διευθύνσεως,
- η Επιστημονική Επιτροπή».
γ) Στο άρθρο 3 εδάφιο 3 η πρώτη περίπτωση αντικαθίσταται από το ακόλουθο κείμενο:
«- ετοιμάζει -σε συμφωνία με τον γενικό διευθυντή της Γενικής Διευθύνσεως Επιστημών, Έρευνας και Αναπτύξεως- και υποβάλλει στην Επιτροπή τα σχέδια προγραμμάτων του ΚΚΕ καθώς και τα χρηματοδοτικά στοιχεία που αντιστοιχούν σε αυτά».
δ) Το άρθρο 4 αντικαθίσταται από το ακόλουθο κείμενο:
«Άρθρο 4
Ιδρύεται, στα πλαίσια της Επιτροπής, Επιτροπή Διευθύνσεως του ΚΚΕ για να συνδράμει τα μέλη της Επιτροπής που είναι υπεύθυνα για την έρευνα στη διαχείριση του ΚΚΕ.
Η επιτροπή αποτελείται από προσωπικότητες υψηλού επιπέδου που είναι πολίτες Κρατών μελών της Κοινότητας, ειδικευμένοι στον τομέα διαχειρίσεως σημαντικών εργαστηρίων έρευνας και των επιστημονικών και τεχνικών προγραμμάτων τους. Αποτελείται από έναν πρόεδρο και επτά μέλη, τα οποία ορίζει η Επιτροπή. Η εντολή τους είναι τριετής και ανανεώνεται μία φορά γία την ίδια διάρκεια.
Η Επιτροπή Διευθύνσεως του ΚΚΕ συνέρχεται κατά κανόνα έξι φορές το χρόνο. Συμβουλεύει το γενικό διευθυντή του ΚΚΕ στους ακόλουθους τομείς:
1. στην εκτέλεση των προγραμμάτων έρευνας και αναπτύξεως που βρίσκονται στο στάδιο της πραγματοποιήσεως και την κατανομή των διαθέσιμων πόρων για τα προγράμματα αυτά·
2. στην κατάρτιση προτάσεων που αφορούν νέα προγράμματα και τους πόρους που θεωρούνται απαραίτητοι για την εκτέλεσή τους·
3. στην κατάρτιση πίνακα του δυναμικού του ΚΚΕ και στην πρόσληψη υπαλλήλων με μεγάλο βαθμό (Α1 και Α2 καθώς και άλλους διορισμούς ανάλογης σημασίας),
4. στις σημαντικότερες επενδύσεις.
Ο γενικός διευθυντής του ΚΚΕ αναλαμβάνει την παροχή υπηρεσιών γραμματείας της Επιτροπής Διευθύνσεως. Θέτει στη διάθεση της επιτροπής κάθε χρήσιμη πληροφορία για την εκπλήρωση της αποστολής της.
Ο πρόεδρος καταρτίζει την ημερήσια διάταξη κάθε συνόδου».
ε) Το άρθρο 6 αντικαθίσταται από το ακόλουθο κείμενο:
«Άρθρο 6
1. Λαμβανομένης υπόψη της γενικής πολιτικής που αποφάσισε το Συμβούλιο και βάσει των γενικών κατευθυντηρίων γραμμών που έδωσε η Επιτροπή και η Γενική Διεύθυνση Επιστημών, Έρευνας και Αναπτύξεως, ο γενικός διευθυντής του ΚΚΕ καταρτίζει, με δική του ευθύνη, τα σχέδια προγραμμάτων για τους τομείς δραστηριότητας του ΚΚΕ σε στενή συνεργασία με τη Διεύθυνση Επιστημονικού και Τεχνικού συντονισμού, συνεργασίας με τις τρίτες χώρες και την COST.
2. Για τα σχέδια αυτά ζητείται η γνώμη της Επιτροπής Διευθύνσεως του ΚΚΕ.
3. Η Επιτροπή, αφού της υποβληθούν τα σχέδια των προγραμμάτων, πραγματοποιεί εξέταση των κειμένων αυτών από την άποψη των γενικών πολιτικών της Κοινότητας, λαμβάνοντας υπόψη την κατάσταση του προϋπολογισμού της τελευταίας. Υιοθετεί τις προτάσεις υπό τους όρους που προβλέπει η συνθήκη και τις υποβάλλει στο Συμβούλιο».
στ) Στο άρθρο 7 παράγραφος 2 μετά τον όρο «Επιτροπή» αναγράφονται οι όροι:
«σε συμφωνία με το Γενικό Διευθυντή Επιστημών, Έρευνας και Αναπτύξεως».
ζ) Στο άρθρο 8, ο όρος «Γενική Συμβουλευτική Επιτροπή» αντικαθίσταται από τον όρο «Επιτροπή Διευθύνσεως του ΚΚΕ».
η) Το άρθρο 11 καταργείται.
Άρθρο 2
Η παρούσα απόφαση εφαρμόζεται από την 1η Ιουνίου 1982.
Έγινε στις Βρυξέλλες, στις 2 Ιουνίου 1982.

Labels: 7
15